Cecil Skotnes

Cecil Skotnes (født 1. juni 1926, død 4. april 2009) var en sørafrikansk kunstner. Han regnes som en foregangsmann for moderne kunst i Sør-Afrika og gjorde seg bemerket for sitt bidrag til kunstutdanning på tvers av raseskillepolitikken i Sør-Afrika.Cecil Skotnes , culturebase.Sue Williamson: Cecil Skotnes, artthrob, juli 2006.

Skotnes var sønn av nordmannen Edvin Andor Eilertsen Skotnes og hans canadiske kone. Foreldrene virket som misjonærer i Mosambik og Sør-Afrika, der sønnen Cecil ble født i byen East London. Under andre verdenskrig deltok Skotnes i kampene i Egypt og Italia, der han mot slutten av krigen fikk anledning til å studere kunst i Firenze. Han studerte senere videre ved Witwatersrand Technical Art School og University of the Witwatersrand i Sør-Afrika.

Som kunstner arbeidet Skotnes i en rekke teknikker. Han utførte oljemalerier og tresnitt, og arbeidet med fresker, trearbeider, skulptur og tegninger. Han fikk utsmykningsoppdrag, inkludert flere kirker. Videre formgav han tepper og utførte frimerker for det sørafrikanske postverket. 

Skotnes ledet kunstskoler, som under apartheid likevel var åpne for afrikanske elever. I 1961 var han med på å danne kunstgruppen Amadlozi. Fra 1979 av bodde og arbeidet han i Kappstaden. Skotnes stilte ut sine arbeider også i utlandet og var fire ganger representert ved biennalene i São Paulo og Venezia. 
I 2001 besøkte Skotnes Norge etter invitasjon fra NORAD og Norges ambassade i Sør-Afrika. Han stilte da ut arbeider i Bergen og Tromsø.«En norsk afrikaner vender hjem», Verdens Gang, 22. august 2001, s. 47–48; «Afrikaner med norske røtter», Bergens Tidende, 23. august 2001, s. 42; «Spennvidde i Kunstforeningen», Nordlys, 21. september 2001, s. 30.

Skotnes ble i 2003 tildelt Ikhamanga-ordenen i gull for sin innsats for å fremme kunst, for å motarbeide raseskille i kunsten og for å fremme svarte kunstneres virke.The Order of Ikhamanga in Gold, innstilling for ordenstildeling fra Sør-Afrikas presidentembete.

 Utstillingskatalog 
 Skotnes, Pippa: «...Bearded Seals and Fifteen Geese»: Cecil Skotnes, a South African artist in Norway, Cape Town: LLAREC, 2001

 Referanser 

 Eksterne lenker 


Kategori:Sørafrikanere
Kategori:Ikhamanga-ordenen
Kategori:Personer fra East London